b"\n_START_ARTICLE_\nRespublikos gvardija\n_START_SECTION_\nIstorija\n_START_PARAGRAPH_\nDabartin\xc4\x97 Respublikos gvardija yra \xc4\xafp\xc4\x97din\xc4\x97 dalini\xc5\xb3, kurie u\xc5\xbetikrindavo valstyb\xc4\x97s ir Pary\xc5\xbeiaus miesto vald\xc5\xbeios saugum\xc4\x85. Ji tiesiogiai susijusi su Pary\xc5\xbeiaus municipaline gvardija, kuri\xc4\x85 1802\xc2\xa0m. spalio 4 d. (12 Vend\xc3\xa9miaire XI) \xc4\xafk\xc5\xabr\xc4\x97 Napoleonas Bonapartas. Ji pasi\xc5\xbeym\xc4\x97jo dideliuose m\xc5\xab\xc5\xa1iuose (Dancigo apgultis ir Frydlando m\xc5\xab\xc5\xa1is 1807\xc2\xa0m., Alkol\xc4\x97jos m\xc5\xab\xc5\xa1is 1808\xc2\xa0m., Burgoso m\xc5\xab\xc5\xa1is 1812\xc2\xa0m.)._NEWLINE_1813\xc2\xa0m. ji buvo paleista po nes\xc4\x97kmingo 1812\xc2\xa0m. generolo Malet perversmo ir pakeista Imperi\xc5\xa1k\xc4\x85ja Pary\xc5\xbeiaus \xc5\xbeandarmerija, o po Burbon\xc5\xb3 restauracijos\xc2\xa0\xe2\x80\x93 Karali\xc5\xa1k\xc4\x85ja Pary\xc5\xbeiaus gvardija bei Karali\xc5\xa1k\xc4\x85ja rait\xc4\x85ja Pary\xc5\xbeiaus policija._NEWLINE_1830\xc2\xa0m. ji buvo atkurta ir v\xc4\x97l panaikinta po 1848\xc2\xa0m. revoliucijos ir pakeista trumpai gyvavusia Pilie\xc4\x8di\xc5\xb3 gvardija._NEWLINE_1848\xc2\xa0m. bir\xc5\xbeel\xc4\xaf buvo sukurta Pary\xc5\xbeiaus Respublikos gvardija, kuri\xc4\x85 sudar\xc4\x97 p\xc4\x97stinink\xc5\xb3 pulkas ir kavalerijos pulkas. Savo skiriamuosius \xc5\xbeenklus gavo 1880\xc2\xa0m. liepos 14 d. Ji dalyvavo Pirmajame pasauliniame kare, jos v\xc4\x97liava buvo papuo\xc5\xa1ta Garb\xc4\x97s legiono Riterio kry\xc5\xbeiumi._NEWLINE_Antrojo pasaulinio karo metais tapo pavald\xc5\xbeia policijos \xc5\xa1tabui ir \xc4\x97m\xc4\x97 vadintis Pary\xc5\xbeiaus gvardija. Dalis jos personalo per\xc4\x97jo \xc4\xaf generolo de Golio pus\xc4\x99, tad gvardija dalyvavo ir Pary\xc5\xbeiaus i\xc5\xa1laisvinime kartu su FFI (pranc. Forces Fran\xc3\xa7aises de l'Int\xc3\xa9rieur 'Pranc\xc5\xabzijos vidaus paj\xc4\x97gos')._NEWLINE_1952\xc2\xa0m. gvardija buvo pervadinta \xc4\xaf Pary\xc5\xbeiaus Respublikos gvardijos legion\xc4\x85, dalyvavo Indokinijos kare, kur u\xc5\xbedirbo Karo kry\xc5\xbei\xc5\xb3 (Croix de Guerre)._NEWLINE_1978\xc2\xa0m. gvardija gavo dabartin\xc4\xaf savo pavadinim\xc4\x85 - Respublikos gvardija. Prezidentas Valeri \xc5\xbdiskar Destenas 1979\xc2\xa0m. lapkri\xc4\x8dio 11 d. suteik\xc4\x97 dabartinius skiriamuosius \xc5\xbeenklus.\n_START_SECTION_\nGarb\xc4\x97s sargybos funkcijos\n_START_PARAGRAPH_\nGarb\xc4\x97s sargybos funkcijas daugiausia atlieka 1-asis p\xc4\x97stinink\xc5\xb3 pulkas ir kavalerijos pulkas, retkar\xc4\x8diais\xc2\xa0\xe2\x80\x93 2-asis p\xc4\x97stinink\xc5\xb3 pulkas._NEWLINE_Kavalerijos pulko padaliniai sustiprina p\xc4\x97stinink\xc5\xb3 pulkus atliekant ceremonines ir saugumo funkcijas valstybiniuose pastatuose ir apie juos. Gvardie\xc4\x8diai kavaleristai sudaro gvardie\xc4\x8di\xc5\xb3 rikiuotes abipus \xc4\xaf\xc4\x97jimo laipt\xc5\xb3 \xc4\xaf Eliziejaus r\xc5\xabmus ar Matignon r\xc5\xabmus. Gvardie\xc4\x8diai p\xc4\x97stininkai u\xc5\xbetikrina saugum\xc4\x85 pastat\xc5\xb3 viduje ir saugo vyriausiuosius valstyb\xc4\x97s veik\xc4\x97jus. Garb\xc4\x97s sargyba panaudojama ir u\xc5\xbesienio \xc5\xa1ali\xc5\xb3 atstovams valstybini\xc5\xb3 vizit\xc5\xb3 met\xc5\xb3 lankantis Pary\xc5\xbeiaus muziejuose ar Operoje._NEWLINE_Anks\xc4\x8diau Respublikos gvardijos gvardie\xc4\x8dius b\xc5\xabdavo galima nusamdyti ir kai kuriems privatiems renginiams, bet \xc5\xa1i\xc4\x85 galimyb\xc4\x99 u\xc5\xbedraud\xc4\x97 prezidentas \xc5\xbd. d\xe2\x80\x99Estenas."